钦定古今图书集成/理学汇编/学行典/第117卷 > 唐荆川集 > 《克己》宋·朱熹
## 钦定古今图书集成/理学汇编/学行典/第117卷 > 唐荆川集 > 《克己》宋·朱熹

宝鉴当年照胆寒。向来埋没太无端。秪今垢尽明全
见。还得当年宝鉴看。

《韩非子喻老篇》子夏见曾子，曾子曰：“何肥也？”对曰：“战
胜故肥也。”曾子曰：“何谓也？”子夏曰：“吾入见先王之义
则荣之，出见富贵之乐又荣之，两者战于胸中，未知
胜负，故𦡱。今先王之义胜，故肥。是以志之难也，不在
胜人，在自胜也。故曰：自胜之谓强。”

《随手杂录》：范文正语先懿敏曰：“每夜就寝，即窃计其
一日饮食奉养之费，及其日所为何事。苟所为称所
费，则摩腹安寝，苟不称则一夕不安眠矣。翌日求其
所以称之者。”

《薛德温集》：“上蔡有一砚，极爱之，遂屏去。此可为克己
之法。”

《朱子语类》：问：“伊川言‘目畏尖物’，此理须克去。室中率
置尖物，必不刺人，此是如何？”曰：“疑病每如此。尖物原
不曾刺人，他眼病只管见尖物来刺人耳。有人眼病
常见狮子，伊川只教他见狮子则捉来，其人一面去
捉，捉来捉去捉不著，遂不见狮子了。”

《尹和靖集》：先生爱洁净，地有污秽，必去之。尝说：某只
有这些克不去。时敏问：“孔子告颜子‘克己复礼’，若非
礼之视听言动，亦须如此克耶？”先生曰：“是也。”因言：伊
川亦如此。一领黄衲道服至破，亦洁净。尝曰：“衣不欲
异，欲其洁；食不欲异，欲其精。”

《明外史蔡元伟传》：“元伟自治甚勤，或至提撕少懈，过
愆复萌，辄抚膺泣下，长跽自罚。作《考德录》，日识所行
事以自省。克治之功，至老弥厉。”

贤奕阳明先生家居时，里人有求鬻其产者，先生辞
郤已。一日，先生偕诸门弟游山，偶经某处，见风景佳
胜，默悔前之误郤也。忽惕然内讼曰：“是何心哉？有贪
心便无恕心矣。”且悔且讼，两念交战，膺中行里许始
化，徐以告从行诸弟曰：“克己之难如此

扬子《法言修身篇》：“或问治己。曰：‘治己以仲尼’。”或曰：“治
己以仲尼，仲尼奚寡也？”曰：“率马以骥，不亦可乎？”
《读书录》：气直是难养。余克治用力久矣，而忽有暴发
者，可不勉哉！二十年治一“怒”字，尚未消磨得尽，以是
知克己最难。

《丹铅录》：“周公不以夜行而惭影，颜回不以夜浴而改
容。故曰不为昭昭伸节，不为冥冥隳行。”

问奇类林赵清献“欲绝欲”，挂父母画像于卧床中以
自监。赵康靖中岁常置黄黑豆于几案，以验善恶。念
欧阳文忠暮年有小疾，不服药，只孤坐习忘以却之。
昔文节构枯木庵、“死心寮”以为养痾之所。伊川于室
中常置尖物。刘元城谪炎瘴，举念绝欲。东坡谪瘴乡，
惟尽绝欲念，为万全之良药。古人克己工夫如此